Ek is 'n Breytenbach man ! | Die Vryburger
"27 en 28 Oktober het gekom en weer gegaan. Daar is nie 4 000 wit vroue en kinders vermoor soos sommige e-posse beweer het gaan gebeur nie. Mag die mense wat hierdie onwaarhede so vryelik help versprei het en daardeur mense onnodig paniekerig gemaak het, hulle kop in skaamte laat sak en volgende keer twee keer dink voordat sulke dwase gerugte die wêreld ingestuur word. As iemand vyandigheid wil beplan, wil hy die verrassingselement aan sy kant hê en sal hy nie weke voor die tyd sy plan laat uitlek nie. Bowendien moet ons ten alle tye paraat wees en voorbereid omdat moorde en aanvalle op ons boere en volksgenote deurlopend plaasvind." So skryf Volksraadslid Henk van de Graaf op die sosiale netwerk Facebook, na aanleiding van die "waarskuwings" wat ons seker almal per teksboodskap of e-pos ontvang het sedert vroeg in Oktober. 'n Mens is dankbaar vir hierdie soort van nugter denke deur die Volksraad en die vermaning wat ook in die hierdie boodskap bevat is.
Inderdaad het die sosiale media die laaste maand oor hierdie "waarskuwing" gegons, maar ook oor twee ander sake; Die Volksraad se eis wat al deur duisende volksgenote elektronies geteken is en dan die "grootste Afrikaner van alle tye" meningpeiling wat in Oktober bekend gemaak is. Terloops, hulle het bevind dat die mitiese figuur Liewe Heksie hulle grootste Afrikaner van alle tye is.
Dit is ook aanduidend van die drie denkrigtings wat tans in die volk bestaan. Aan die een kant is die groep wat gereeld wolf-wolf skree. Wat klaarblyklik glo dat Suid-Afrika deur een enkele kataklismiese gebeurtenis verwoes gaan word soos die nou al cliché van die nag van die langmesse. Dit is ook nie uitgesluit dat die "inligting" wat hierdie groep of groepe ontvang se ontstaan binne die Intelligensie dienste van Suid-Afrika is nie. Die onlangse onthullings oor die sogenaamde Boeremagsaak is duidelike bewys in die verband. Hierdie groep se oplossing is om te wag tot hierdie kataklisme gebeur en om klaarblyklik dan as blankes laer te trek en dan …… ek weet nie en wonder of hulle self weet. Kort en lank is, hulle oplossing is ras gebaseer. Wit teen swart, swart teen wit met net een moontlike oorwinnaar aan die einde.
Aan die ander kant is die Liewe Heksie-bende. Hierdie mense aanvaar dat Suid-Afrika op die afdraende pad is, maar glo so sterk in hulle eie vermoëns, dat hulle heilig oortuig is dat hulle Suid-Afrika sal red van ondergang. Al wat hulle nodig het om die nodige getalle bymekaar te maak om dit reg te kry, is die steun van die kleurlinge (of is dit deesdae bruinmense, mens kan ook nie by bly met die nuutste politiek korrekte terme nie). Volgens hierdie groep is die kleurlinge integreerbaar met almal wat Afrikaans praat, bloot omdat hulle ook Afrikaans praat (of ten minste iets wat klink soos Afrikaans). Hulle visie is dus 'n taal visie, of dan 'n taal gemeenskap.
Iewers in die middel, is die Volksraad. Die Volksraad wat besig is met 'n vreedsame oplossing, nie net vir ons volk nie, maar ook vir die res van Suid-Afrika en Afrika. Feit is, die Volksraad se fokus punt is die internasionale gefundeerde reg van ons volk om oor ons self te regeer.
Opgeweeg teen mekaar, is die Volksraad se eis om territoriale selfbeskikking, die enigste vreedsame, langtermyn oplossing wat internasionaal met wetgewing en verdrae regverdigbaar is, omdat dit gebaseer is op die regte van 'n volk en nie die regte van 'n rasgroep of 'n taal gemeenskap nie.
Tyd sal egter leer wie uiteindelik reg was. Dit is nou, as daar nog tyd oor is. Zuma het sy nuwe grondgryp program bekendgemaak, wat daarop neerkom dat 'n boer sal moet besluit of hy sy grond aan die staat gee en of hy die staat finansier om sy buurman se grond te steel. Dit is 'n skaakmat situasie waarin die boere gedwing word deur die kommunistiese denke van die regime. Dit is twyfelagtig of hofsake hierdie proses gaan keer, ongeag hoeveel keer, hoeveel mense ook "stop" na watter nommer sms (sic).
Hofsake teen die regime om 'n "beter lewe" binne die bestel te verseker, is soos om die see met 'n besem terug te wil vee. Met elke vee lyk dit of daar vordering is, maar die oseaan is net te groot en die gety soos die tyd aanstap, al meer in vloed.
Dat daar een nag is waarin alle blankes in die land vermoor gaan word, is ook onwaarskynlik, die stadiger volksmoord wat tans afspeel is te effektief dat die strategie daar rondom nou verander sal word. Om dus te sit en niks doen en wag vir hierdie katastrofe, is futiel en kan ek my indink baie negatief op jou sielstoestand.
As ek dus moet kies tussen PW Buys, Gustav Müller of Andries Breytenbach, is dit geen moeilike keuse nie. Ek is 'n Breytenbach man.
9 thoughts on "Ek is 'n Breytenbach man !"
Janna October 31, 2012 at 11:02 am
Ek is ook 'n Breytenbach man!
Ben October 31, 2012 at 1:40 pm
Chris van Schalkwyk October 31, 2012 at 2:22 pm
Ek sal nou nie sover gaan om te se dat my lojaliteit by 'n enkele lewende persoon le nie, uitgesonder Jesus Christus, maar my volle steun is by mnr Breytenbach EN sy hele volksraad om vir ons 'n beter toekoms te beding. Hulle nugter denke en positiewe toekomsvisie tesaam met die stryd waarin hulle hul bevind, benodig ons almal se volle samewerking en steun.
Dis is my mening dat die sowat 130,000 geregistreerde kiesers (ek raai net hierdie getal) hul steun moet toon deur soveel moontlike steun te werf deur die "boodskap van uitkoms" te verkondig. As elke lid net een addisionle lid per maand werf, en daardie lid aanmoedig om nog een lid te werf, het ons binne 3 maande meer as 'n miljoen geregistreede kiesers. Die "regime" wat aan bewind is sal dan, tesame met die buitelandse druk teen hulle, na ons eise moet begin kyk. Die eenogige media sal dan ook baie vinnig hul stilswye beleid, wat ons aangaan, moet ophef.
Sarel Roets November 1, 2012 at 5:08 pm
Ek dink die volksraad sal moet optree teen sulke tipe verslaggewing. Dit vervreem eerder mense van die volksraad wat ook by ander aksies betrokke is eerder as om verskillende groeperinge in ons volk byeen te bring.
Ons volkie het lyk my 'n lessie in argumentering en menseverhoudinge te leer.
Tot dan sal ek maar eers die kat uit die boom kyk voor ek besluit wie se man ek is. Wie sal op die einde eerbaar uit hierdie egosentriese stryd tree?
Andries November 1, 2012 at 9:47 pm
Nou wat se n mens in hierdie deurmekaar tye en wereld waarin ons, ons vandag bevind? wat glo ons en wat glo ons nie? Wat gaan ons doen en wat nie. Ek glo volkome in mnr A Breytenbach se leierskap en rigting. Ons moet egter nie vergeet nie: ons is die mees verguisde veragtelikse agterlikse nasie op aarde. Die SA terroris regering propageer dit, die internasionale gemeenskap glo dit. Dis na my mening die kort en lank van die saak. Uiteindelik sal niemand ons aanhoor of hulle aan ons steur nie. Dit is nie swartgalligheid van my kant nie, dit is realisme. Daarom se ek, dis n uiters deurmekaar spul met absolute oneerlikes met wie onderhandel gaan word. Sukses daarmee gaan ons n ewigheid ontwyk.
Johan v R November 3, 2012 at 1:45 pm
As ek moet kies tussen die 3, is ek 'n Gustav man. Ek gaan myself nie verwyder uit my eie land uit om dit weereens op 'n silwer skinkbord vir die klomp barbaristiese kommunistiese swape te oorhandig nie. Ek bly in my land (SUID AFRIKA) en sal dan as die tyd kom dit beskerm met my lewe. Kruip julle maar weg iewers in die hoekie van die land. Hardloop maar. Ek sal nie. – Johan van Rensburg
Chantal November 4, 2012 at 9:43 am
Ek is DEFNITIEF 'n Breytenbach-vrou!!
kwikfulminaat November 6, 2012 at 3:38 pm
Die hele wolf-wolf skree ding ruik al lankal aan psy-ops.
DuP du Plessis December 1, 2012 at 6:53 pm
Ek stem heeltemal met jou siening saam.
Die mandaat wat die volk aan hierdie volksraad gegee het, was om te soek vir die beste roete na volksvryheid, en dit kan slegs verkry word deur eendragtigheid in die volk te bevorder. Die mees seker manier vir 'n totale mislukking, is om wigte tussen verskillende denkrigtings in te dryf en slegs een feilbare persoon as die sg. leier te probeer aanwys. Elke denkrigting het sekere pluspunte wat ongelukkig nie in een van die ander te vinde was nie, anders sou daardie denkrigting geen bestaansreg gehad het nie.
Asseblief Boere, ek glo Piet Potlood se laaste paragraaf was nie bedoel om ons te vra om lojaliteite aan 'n spesifieke persoon te verklaar nie (dit is tans net nie die tyd daarvoor nie), hy het verskillende denkrigtings uitgewys en ook op die gevare gewys van mense wat onnadenkend op loop gaan met 'n spesifieke persepsie.
Dit is uit en uit die taak van die volksraad om te waak teen faksievorming. Die toets vir goeie leierskap is juis die mate waarmee voorkom kan word dat partyskappe in 'n volk geskep word.
Ons volk is al vir meer as 'n eeu lank gebreinspoel om te glo dat ons "'n leier" moet hê. Hierdie sg. voorwaarde is deel van die leuen waarmee partypolitiek deur die Britse Westminsterstelsel so in die Boerevolk se keelgat afgedwing was, in so 'n mate dat ons vergeet het van die tyd wat ons volk deur 'n driemanskap gelei was, en dat dit juis onder daardie driemanskap se leiding was, wat ons die sterkste weermag in die wêreld, die grootste neerlaag gegee het in hulle militêre geskiedenis.
Partypolitiek en die onenigheid waarmee enige leierskapstryd gepaardgaan, hoort tuis in ons vyand se midde, nie in die Boerevolksraad se brose begin nie. Let maar net op hoe dit tans tussen ons parasitiese vyande gons oor hul sg. leierskapstryd. As ons toelaat dat partypolitiek weer sy vuil kloue in ons volksraad vestig, staan ons 'n groter kans om ons vryheid te wen deur by die ANC aan te sluit en vir Zumalema te gaan stem.
Alhoewel ek ook my steun aan die Volksraad gegee het, glo ek dat Andries Breytenbach juis sy voorsitterskap behoort te gebruik om eendragtigheid te verseker en te verhoed dat valse berigte en "Liewe Heksie meningspeilings" hierdie volk weer in partyskappe indryf.